विलायत पोर्टलः इस्राइली सैनिकों ने अतिग्रहित पश्चिमी तट में अनेक फ़िलिस्तीनियों के घरों सहित कम से कम 25 घरों को तबाह कर दिया। इस्राइली मानवाधिकार संगठन ‘बैत्सेलेम’ के अनुसार, सोमवार को इस्राइली सैनिकों ने अलक़ुद्स के निकट ‘जबअ’ नामक गांव के बाहर उस घर को तबाह कर दिया जिसमें अलख़दीरात बद्दू समाज के 11 परिवार रहते थे। इस गुट के अनुसार, इस्राइली सैनिकों के विध्वंसक क़दम के नतीजे में 70 नाबालिग़ बच्चों सहित लगभग 100 लोग बेघर हो गए। ज्ञात रहे हर साल इस्राईल की कॉलोनियों के निर्माण की परियोजना के चलते सैकड़ों में फ़िलिस्तीनियों के घर ढा दिए जाते हैं। संयुक्त राष्ट्र संघ के मानवीय मामलों के समन्वय विभाग की रिपोर्ट के अनुसार, अगस्त के बीच में इस्राइली सैनिकों ने अतिग्रहित फ़िलिस्तीनी क्षेत्रों में 40 से ज़्यादा फ़िलिस्तीनियों के घरों को ढा दिया था जिससे 33 बच्चों सहित 54 लोग बेघर हो गए थे। इस रिपोर्ट के अनुसार, इस साल पश्चिमी तट में इस्राईल, 417 घरों को तबाह कर चुका है जिससे 277 बच्चों सहित 495 फ़िलिस्तीनी बेघर हुए हैं। ज्ञात रहे कि घर गिराने के ख़िलाफ़ गठित इस्राइली समिति का कहना है कि 1967 में इस्राईल द्वारा पश्चिमी तट के अतिग्रहण के समय से अब तक कम से कम 27000 फ़िलिस्तीनी घरों और ढांचों को इस्राईल तबाह कर चुका है।